十四年，大婚，娶孝欽侄女孝定皇后。十五年，始親政。翁同龢、汪鳴鑾、孫家鼐、文廷式、志銳為帝黨，以抗孝欽。二十年，日本伐朝鮮。帝遣兵救之，大敗，北洋水師精銳盡散。遣李鴻章定約於日本馬關，承認朝鮮之獨立，割臺灣於日本。自是，帝深憾大清之敗，欲仿日本之制，銳意革新變法。二十四年，用康有為、梁啟超，行新政，欲盡除孝欽之黨。事聞於孝欽，孝欽幽禁帝於中南海涵元殿，詔以孝欽訓政。復遣剛毅盡捕維新之黨，變法遂廢。孝欽欲廢帝，以端郡王載漪子溥儁為大阿哥，天下大譁，事遂寢。二十六年，端王欲以拳匪抗泰西之兵，孝欽從之，遂與泰西列國宣戰。泰西八國破京師，孝欽與帝走之西安。翌年，與泰西列國定約，始得返京。